འབྲེལ་གཉིས་ལས། དང་པོ་ནི། སངས་རྒྱས་ཀྱི་གསུང་རབ་སྤྱི་དང་གྲུབ་
མཐའ་ཐམས་ཅད་ལ་གྲགས་པའི་རྟེན་འབྲེལ་ཡན་ལག་བཅུ་གཉིས་ཞེས་པ་
འདི། དབུ་མ་པའི་ལུགས། སློབ་དཔོན་འཕགས་པ་ཀླུ་སྒྲུབ་ཀྱི་བཞེད་པ་ལྟར་ན།
དང་པོ་མ་རིག་པ་ནི། རིག་པ་ཡེ་ཤེས་དང་འཛིན་སྟངས་འགལ་བའི་
སེམས་བྱུང་རྨོངས་པ་གང་ཞིག་ཟག་བཅས་ཀྱི་ལས་ཀུན་ནས་སློང་བར་ནུས་
པ་དེ་ཡིན་ལ། དེ་ཡང་ཀུན་བཏགས་ཀྱི་ཆ་མཐོང་སྤང་དང་། ལྷན་སྐྱེས་ཀྱི་ཆ་
སྒོམ་སྤང་ཡིན་པས་སྤང་བྱ་གཉིས་ཀ་ཡོད་པ་དང་། དབྱེ་ན་ལས་འབྲས་ལ་
རྨོངས་པའི་མ་རིག་པ་དང་། དེ་ཁོ་ནའི་དོན་ལ་རྨོངས་པའི་མ་རིག་པ་གཉིས་

ལས། དང་པོས་ནི། བསོད་ནམས་མ་ཡིན་པའི་ལས་ཀུན་ནས་སློང་ལ། ཕྱི་མས་
ནི། བསོད་ནམས་དང་མི་གཡོ་བའི་ལས་ཀུན་ནས་སློང་པར་ཀུན་བཏུས་ལས་
བཤད་དོ། །མདོར་ན་བདག་འཛིན་མ་རིག་པ་ཞེས་པ་དེ་ཡིན།
གཉིས་པ་འདུ་བྱེད་ནི། རང་རྒྱུ་མ་རིག་པས་ཀུན་ནས་བསླངས་
ཤིང་། ཡང་སྲིད་འཕེན་པར་ནུས་པའི་ཟག་པ་དང་བཅས་པའི་ལས་ཡིན་
ལ། དབྱེ་ན། ངན་འགྲོར་འཕེན་པའི་བསོད་ནམས་མ་ཡིན་པའི་ལས་
དང་། འདོད་ཁམས་ཀྱི་བདེ་འགྲོར་འཕེན་པའི་བསོད་ནམས་ཀྱི་ལས་
དང་། ཁམས་གོང་མར་འཕེན་པའི་མི་གཡོ་བའི་ལས་དང་གསུམ་མོ། །
གསུམ་པ་རྣམ་པར་ཤེས་པ་ནི། སྔ་མའི་ལས་ལ་བརྟེན་ནས་ཕྱི་མའི་
སྐྱེ་གནས་སུ་དང་པོར་གྲུབ་པའི་རྣམ་ཤེས་སོ། །འདི་ལ་ཚོགས་དྲུག་ཏུ་དབྱེར་
ཡོད་པར་གསུངས་པ་ནི། བདག་རྐྱེན་དང་དམིགས་རྐྱེན་གཉིས་དང་ཕྲད་
ན། ཚོགས་དྲུག་བསྐྱེད་པའི་ནུས་པ་ཡོད་པ་ལ་དགོངས་སོ། །
བཞི་པ་མིང་དང་གཟུགས་ནི། མངལ་དུ་ཉིང་མཚམས་སྦྱོར་བའི་
སྐད་ཅིག་གཉིས་པར་ཕུང་པོ་ལྔ་གྲུབ་པའོ། །དེ་ལ་མིང་ནི་ཚོར་བ་སོགས་
མིང་བཞིའི་ཕུང་པོ་དང་། གཟུགས་ནི་གཟུགས་ཕུང་སྟེ། དེ་གཉིས་གྲུབ་སྔ་
ཕྱིའི་རིམ་པའོ། །
ལྔ་པ་སྐྱེ་མཆེད་དྲུག་ནི། མིང་གཟུགས་འཕེལ་བ་ལས་སྐྱེ་མཆེད་
དྲུག་ཚང་བར་དོད་པའོ། །

དྲུག་པ་རེག་པ་ནི། སྐྱེ་མཆེད་དྲུག་ཡུལ་དང་ཕྲད་པ་ལས་ཡུལ་
དབང་རྣམ་ཤེས་གསུམ་འདུས་ནས་ཡུལ་གྱི་འགྱུར་བ་ཡོངས་སུ་གཅོད་པར་
བྱེད་པའི་སེམས་བྱུང་ཞིག་ལ་རེག་པ་ཟེར། དབྱེ་ན་མིག་གི་འདུས་ཏེ་རེག་པ་
ནས་ཡིད་ཀྱི་འདུས་ཏེ་རེག་པའི་བར་དྲུག་གོ །
བདུན་པ་ཚོར་བ་ནི། རེག་པས་བཅད་པ་ལྟར་སིམ་གདུང་བར་མ་ཅི་
རིགས་སུ་མྱོང་བའི་སེམས་བྱུང་སྟེ། དབྱེ་ན་མིག་གི་འདུས་ཏེ་རེག་པ་སོགས་
ནས་ཡིད་ཀྱི་འདུས་ཏེ་རེག་པའི་རྐྱེན་གྱི་ཚོར་བའི་བར་དྲུག་གོ། །
བརྒྱད་པ་སྲེད་པ་ནི། ཚོར་བའི་ངོ་བོ་ལ་ཆགས་པའི་སེམས་བྱུང་
ངོ་། །དབྱེ་ན་ཚོར་བ་གསུམ་ཡོད་པའི་བྱེ་བྲག་གིས། འཐོབ་པར་སྲེད་པ་
དང་། འབྲལ་བར་སྲེད་པ། གཉིས་མེད་སུ་སྲེད་པ་སྟེ་གསུམ་མོ། །
དགུ་པ་ལེན་པ་ནི། ཚོར་བའི་རྒྱུ་ལུས་དང་ལོངས་སྤྱོད་ལ་ཆགས་
པའི་སེམས་བྱུང་ངོ་། །དབྱེ་ན་འདོད་པ་ཉེ་བར་ལེན་པ། སྲིད་པ་ཉེ་བར་ལེན་
པ། ལྟ་བ་ཉེ་བར་ལེན་པ། ཚུལ་ཞུགས་ཉེ་བར་ལེན་པ་སྟེ་བཞིའོ། །
བཅུ་པ་སྲིད་པ་ནི། སྔར་གྱི་འདུ་བྱེད་སྲེད་ལེན་གྱིས་གསོས་བཏབ་
ནས་ཡང་སྲིད་འཕེན་པའི་ནུས་པ་མཐུ་ཅན་དུ་གྱུར་པའོ། །
བཅུ་གཅིག་པ་སྐྱེ་བ་ནི། སྲིད་པའི་དབང་གིས་ཉིང་མཚམས་སྦྱོར་
བའི་དུས་སུ་ཕུང་པོ་ལྔ་རིམ་གྱིས་གྲུབ་པའོ། །
བཅུ་གཉིས་པ་རྒས་པ་ནི། ན་ཚོད་གཞན་དུ་འགྱུར་བ་དང་། འཆི་བ་

ནི། སྲོག་གི་དབང་པོ་འགག་པ་སྟེ། རྒ་ཤི་གཉིས་ཡན་ལག་གཅིག་ཏུ་བྱས་པ་
ནི། མ་རྒས་པར་འཆི་བ་ཡོད་པའི་ཕྱིར་རོ། །
གཉིས་པ་ཡན་ལག་སྔ་མ་ལས་ཕྱི་མ་འབྱུང་བའི་ཚུལ་ནི། མ་རིག་
པའི་རྐྱེན་གྱིས་འདུ་བྱེད་འབྱུང་སྟེ། མ་རིག་པའི་དབང་གིས་ཡང་སྲིད་འཕེན་
བྱེད་ཀྱི་ལས་གསར་དུ་བསོག་པ་དེ་འབྱུང་བའི་ཕྱིར་རོ། །འདུ་བྱེད་ཀྱི་རྐྱེན་
གྱིས་རྣམ་པར་ཤེས་པ་འབྱུང་སྟེ། སྔ་མ་འདུ་བྱེད་ལས་རྣམ་ཤེས་སྐྱེ་གནས་སུ་
འཕེན་པ་འབྱུང་བའི་ཕྱིར་རོ། །རྣམ་པར་ཤེས་པ་ལས་མིང་གཟུགས་འབྱུང་
སྟེ། རྣམ་པར་ཤེས་པ་སྐྱེ་གནས་སུ་དང་པོར་གྲུབ་པའི་སྐད་ཅིག་གཉིས་པར་
མིང་གཟུགས་རིམ་གྱིས་གྲུབ་པ་དེ་འབྱུང་བའི་ཕྱིར་རོ། །མིང་གཟུགས་ཀྱི་
རྐྱེན་གྱིས་སྐྱེ་མཆེད་དྲུག་འབྱུང་སྟེ། མིང་གཟུགས་རིམ་གྱིས་འཕེལ་བ་ལས་
སྐྱེ་མཆེད་དྲུག་ཚང་བར་དོད་པ་དེ་འབྱུང་བའི་ཕྱིར་རོ། །སྐྱེ་མཆེད་དྲུག་གི་
རྐྱེན་གྱིས་རེག་པ་འབྱུང་སྟེ། སྐྱེ་མཆེད་དྲུག་ཡུལ་དང་ཕྲད་པ་ལས་ཡུལ་
དབང་རྣམ་ཤེས་གསུམ་འདུས་པས། ཡུལ་གྱི་འགྱུར་བ་ཡོངས་སུ་གཅོད་པ་དེ་
འབྱུང་བའི་ཕྱིར་རོ། །རེག་པ་ལས་ཚོར་བ་འབྱུང་སྟེ། རེག་པས་ཇི་ལྟར་བཅད་
པ་ལྟར་ཚོར་བས་ཉམས་སུ་མྱོང་བ་དེ་འབྱུང་བའི་ཕྱིར་རོ། །ཚོར་བ་ལས་སྲེད་
པ་འབྱུང་སྟེ། ཚོར་བའི་དབང་གིས་ཚོར་བ་བདེ་སྡུག་ལ་བླང་དོར་དུ་ཆགས་
པ་དེ་འབྱུང་བའི་ཕྱིར་རོ། །སྲེད་པ་ལས་ལེན་པ་འབྱུང་སྟེ། ཚོར་བའི་ངོ་བོ་ལ་
ཆགས་པས་ཚོར་བའི་རྒྱུ་ཚོལ་བ་ལ་འདུན་ཅིང་ཆགས་པ་དེ་འབྱུང་བའི་ཕྱིར་

རོ། །ལེན་པ་ལས་སྲིད་པ་འབྱུང་སྟེ། ལེན་པའི་དབང་གིས་ཡང་སྲིད་འཕེན་
བྱེད་ཀྱི་ལས་ནུས་པ་མཐུ་ཅན་དུ་གྱུར་པ་དེ་འབྱུང་བའི་ཕྱིར་རོ། སྲིད་པ་ལས་
སྐྱེ་བ་འབྱུང་སྟེ། སྲིད་པའི་དབང་གིས་འགྲོ་བ་གཞན་དང་སྐྱེ་གནས་གཞན་
དུ་འདྲེན་པ་དེ་འབྱུང་བའི་ཕྱིར་རོ། །སྐྱེ་བ་ལས་རྒ་ཤི་འབྱུང་སྟེ་སྐྱེ་བའི་དབང་
གིས་ན་ཚོད་གཞན་དུ་འགྱུར་བ་དང་། སྲོག་གི་དབང་པོ་འགག་པ་དེ་འབྱུང་
བའི་ཕྱིར་རོ། །
གསུམ་པ་ཡན་ལག་གི་བསྡུ་བ་ལ་གསུམ་ལས། དང་པོ་རྒྱུ་འབྲས་
གཉིས་སུ་བསྡུ་བ་ནི། མ་རིག་པ་དང་། འདུ་བྱེད་གཉིས། སྲེད་ལེན་སྲིད་པ་
དང་ལྔ་ནི་རྒྱུའི་ཡན་ལག ལྷག་མ་བདུན་ནི་འབྲས་བུའི་ཡན་ལག་གོ །
གཉིས་པ་ཀུན་ནས་ཉོན་མོངས་པ་གསུམ་དུ་བསྡུ་བ་ནི། མ་རིག་
པ། སྲེད་པ་ལེན་པ་གསུམ་ནི་ཉོན་མོངས་པའི་ཉོན་མོངས་པ་ཡིན་ཏེ། ལས་ཀྱི་
ཉོན་མོངས་པས་ཀུན་ནས་སློང་བར་བྱེད་ཅིང་། སྐྱེ་བའི་ཉོན་མོངས་པ་འདྲེན་
པར་བྱེད་པའི་ཕྱིར་རོ། །འདུ་བྱེད་སྲིད་པ་གཉིས་ནི་ལས་ཀྱི་ཉོན་མོངས་པ་
ཡིན་ཏེ། ཉོན་མོངས་པའི་ཉོན་མོངས་པས་ཀུན་ནས་བསླངས་ཤིང་། སྐྱེ་བའི་
ཉོན་མོངས་པ་འདྲེན་པར་བྱེད་པའི་ཕྱིར་རོ། །ལྷག་མ་བདུན་ནི་སྐྱེ་བའི་ཉོན་
མོངས་པ་ཡིན་ཏེ། ལས་ཉོན་གྱི་འབྲས་བུར་གྱུར་པའི་རྣམ་སྨིན་གྱི་ངོ་བོ་ཡིན་
པའི་ཕྱིར་རོ། །ཀླུ་སྒྲུབ་ཀྱིས། དང་པོ་བརྒྱད་པ་དགུ་ཉོན་མོངས། །གཉིས་པ་བཅུ་
པ་ལས་ཡིན་ཏེ། །ལྷག་མ་བདུན་ནི་སྡུག་བསྔལ་ཡིན། །ཞེས་གསུངས་པ་ལྟར་

རོ། །
གསུམ་པ་འཕེན་འགྲུབ་ཀྱི་ཡན་ལག་བཞིར་བསྡུ་བ་ནི། ཡན་ལག་
བཅུ་གཉིས་པོ་ཐམས་ཅད་འཕེན་འགྲུབ་ཀྱི་ཡན་ལག་བཞིར་འདུས་པ་སྟེ། མ་
རིག་པ། འདུ་བྱེད་གཉིས་ནི་འཕེན་བྱེད་ཀྱི་ཡན་ལག །རྣམ་པར་ཤེས་པ། མིང་
དང་གཟུགས། སྐྱེད་མཆེད་དྲུག རེག་པ། ཚོར་བ་ལྔ་ནི་འཕངས་པའི་ཡན་
ལག སྲེད་པ། ལེན་པ། སྲིད་པ་གསུམ་ནི་འགྲུབ་བྱེད་ཀྱི་ཡན་ལག སྐྱེ་བ། རྒ་
ཤི་གཉིས་ནི་གྲུབ་པའི་ཡན་ལག་ཡིན་པའི་ཕྱིར་རོ། །དེ་ཡང་འཕེན་བྱེད་རྒྱུ་
འབྲས་ལ། གང་གིས་འཕེན་པ་ནི་མ་རིག་པ་དང་འདུ་བྱེད་གཉིས་ཏེ། ཉོན་
མོངས་པ་མ་རིག་པའི་དབང་གིས། འདུ་བྱེད་ཀྱིས་ཡང་སྲིད་འཕེན་བྱེད་ཀྱི་
ལས་གསོག་པའི་ཕྱིར་རོ། །ཇི་ལྟར་འཕེན་པ་ནི། རྣམ་པར་ཤེས་པ་ལ་བག་
ཆགས་བསྒོས་པའི་ཚུལ་གྱིས་སོ། །གང་ཞིག་འཕངས་པ་ནི་ལུས་ཀྱི་ངོ་བོའི་
དབང་དུ་བྱས་པ་མིང་དང་གཟུགས། ཁྱད་པར་གྱི་དབང་དུ་བྱས་པ་སྐྱེ་མཆེད་
དྲུག ལོངས་སྤྱོད་ལ་ཡུལ་གྱི་ལོངས་སྤྱོད་ཀྱི་དབང་དུ་བྱས་པ་རེག་པ། རྣམ་
སྨིན་གྱི་ལོངས་སྤྱོད་གྱི་དབང་དུ་བྱས་པ་ཚོར་བ་འཕངས་སོ། །འགྲུབ་བྱེད་རྒྱུ་
འབྲས་ལ་ཡང་། གང་གིས་འགྲུབ་པ་སྲེད་ལེན་གཉིས་ཏེ། སྲེད་པའི་དབང་
གིས་ཉེ་བར་ལེན་པས་འགྲུབ་པར་བྱེད་པའི་ཕྱིར་རོ། །ཇི་ལྟར་འགྲུབ་པ་ནི་
སྲིད་པ་སྟེ། སྲེད་ལེན་གཉིས་ཀྱི་དབང་གིས་རྣམ་སྨིན་འགྲུབ་པའི་ནུས་པ་མཐུ་
ཅན་དུ་བྱས་པའི་ཚུལ་གྱིས་སོ། །གང་འགྲུབ་པ་ནི་སྐྱེ་བ་སྟེ། རྣམ་སྨིན་གྱི་ངོ་བོ་

ཡིན་པའི་ཕྱིར་རོ། །དེའི་ཉེས་དམིགས་ནི། རྒ་ཤི་སྟེ། དེའི་གནས་སྐབས་ཀྱི་ཉེས་
དམིགས་ཡིན་པའི་ཕྱིར་རོ། །
བཞི་པ་ཡན་ལག་བཅུ་གཉིས་ཀྱི་གྲངས་ངེས་ནི། འོ་ན་མ་རིག་པ་
ལ་རྒྱུ་དང་། རྒ་ཤི་ལ་འབྲས་བུ་ཡོད་དམ་མེད། ཡོད་ན་ཡན་ལག་བཅུ་གཉིས་
སུ་གྲངས་མ་ངེས་པར་འགྱུར་ལ། མེད་ན་འཁོར་བ་ལ་ཐོག་མཐའ་ཡོད་པར་
འགྱུར་རོ་ཞེ་ན། རྟེན་འབྲེལ་གྱི་མདོ་ལས། གསུམ་པོ་དག་ལས་གཉིས་འབྱུང་
ཞིང་། །གཉིས་ལས་བདུན་འབྱུང་བདུན་ལས་ཀྱང་། །གསུམ་འབྱུང་སྲིད་པའི་
འཁོར་ལོ་དེ། །ཉིད་ནི་ཡང་དང་ཡང་དུ་འཁོར། །ཞེས་པའི་དོན་ཡང་། སྲེད་
ལེན་སྲིད་པ་གསུམ་ལས། སྐྱེ་རྒ་གཉིས་དང་། དེ་གཉིས་ལས། མ་རིག་པ་
ནས། ཚོར་བའི་བར་བདུན་དང་། དེ་བདུན་ལས་ཀྱང་སླར་སྲེད་ལེན་སྲིད་
པ་གསུམ་འབྱུང་སྟེ་སྲིད་པའི་འཁོར་ལོ་འཁོར་བར་གསུངས་པ་ལ། དེའི་དོན་
ཡང་། གོང་གི་འཕེན་འགྲུབ་ཀྱི་ཡན་ལག་བཞིར་བསྡུ་བ་ན། འཕེན་བྱེད་ཀྱི་མ་
རིག་པ་འདུ་བྱེད་གཉིས་དང་། འགྲུབ་བྱེད་ཀྱི་སྲེད་ལེན་སྲིད་པ་གསུམ་དོན་
གཅིག འཕངས་འབྲས་རྣམ་ཤེས་ནས་ཚོར་བའི་བར་ལྔ་དང་། འགྲུབ་འབྲས་
སྐྱེ་རྒ་གཉིས་དོན་གཅིག་པ་སྟེ། འཕེན་བྱེད་ཀྱི་ཡན་ལག་མ་རིག་པ་འདུ་བྱེད་
གཉིས། འགྲུབ་བྱེད་ཀྱི་ཡན་ལག་སྲེད་ལེན་སྲིད་པ་གསུམ་དུ་དབྱེར་ཡོད་པ་
དང་། འཕངས་པའི་ཡན་ལག་རྣམ་ཤེས་ནས་ཚོར་བའི་བར་ལྔ་པོའོ། །འགྲུབ་
པའི་ཡན་ལག་སྐྱེ་རྒ་གཉིས་སུ་འདུ་བ་དང་། ཡང་འགྲུབ་བྱེད་ཀྱི་ཡན་ལག་

སྲེད་ལེན་སྲིད་པ་གསུམ། འཕེན་བྱེད་མ་རིག་པ། འདུ་བྱེད་གཉིས་སུ་འདུ་བ་
དང་། འགྲུབ་པའི་ཡན་ལག་སྐྱེ་རྒ་གཉིས། འཕངས་འབྲས་རྣམ་ཤེས་ནས་ཚོར་
བའི་བར་ལྔར་དབྱེར་ཡོད་པའི་ཕྱིར་རོ། །དེས་ན་མ་རིག་པ་ལ་རྒྱུ་དང་། རྒ་ཤི་
ལ་འབྲས་བུ་ཡོད་པས་འཁོར་བ་ལ་ཐོག་མཐའ་ཡོད་པའི་སྐྱོན་དུ་མི་འགྱུར་
ལ། ཡན་ལག་བཅུ་གཉིས་ཀྱི་གྲངས་ངེས་ཉམས་པའི་སྐྱོན་དུ་ཡང་མི་འགྱུར་
ཏེ། མ་རིག་པ་ལ་རྒྱུ་ཡོད་ཀྱང་དེ་རྒ་ཤི་ཡིན་པའི་ཕྱིར་དང་། རྒ་ཤི་ལ་འབྲས་
བུ་ཡོད་ཀྱང་དེ་མ་རིག་པ་ཡིན་པའི་ཕྱིར། དེ་ཡང་མདོ་ལས་འབྱུང་བའི་ཡན་
ལག་བཅུ་གཉིས་སྔ་མ་ལས་ཕྱི་མ་འབྱུང་བར་བསྟན་པ་ན། ཚོར་བའི་རྐྱེན་
གྱིས་སྲེད་པ་འབྱུང་བ་དེ་ཉིད། འཁོར་བས་བསྡུས་པའི་འཕེན་འགྲུབ་ཀྱི་ཡན་
ལག་ཏུ་འཇོག་པ་ན། རྒ་ཤིའི་རྐྱེན་གྱིས་མ་རིག་པ་འབྱུང་བ་ཡིན་པའི་ཕྱིར་རོ། །
ལྔ་པ་ཀུན་ནས་ཉོན་མོངས་པའི་རྟེན་འབྲེལ་དུ་འཇོག་པའི་རྒྱུ་
མཚན་ནི། མ་རིག་པས་ནི་ཡུལ་གྱི་གནས་ལུགས་མཐོང་བ་ལ་སྒྲིབ་པའི་སྒོ་
ནས། འགྲོ་བ་རྣམས་ཉོན་མོངས་པ་ལ་འདྲེན་པར་བྱེད་དོ། །དེ་བཞིན་དུ་འདུ་
བྱེད་ཀྱིས་ནི་ཡང་སྲིད་ཀྱི་ས་བོན་འདེབས་པའི་སྒོ་ནས་དང་། རྣམ་པར་ཤེས་
པས་ནི་སྐྱེ་གནས་སུ་འཁྲིད་པའི་སྒོ་ནས་དང་། མིང་གཟུགས་ཀྱིས་ནི་ཡང་
སྲིད་ཀྱི་ལུས་འཛིན་པའི་སྒོ་ནས་དང་། སྐྱེ་མཆེད་དྲུག་གིས་ནི་ཡང་སྲིད་
ཀྱི་ལུས་ཀུན་རྫོགས་པར་བྱེད་པའི་སྒོ་ནས་དང་། རེག་པས་ནི་ཡུལ་དབང་
རྣམ་ཤེས་གསུམ་འདུས་ནས་ཡུལ་གྱི་འགྱུར་བ་ཡོངས་སུ་གཅོད་པའི་སྒོ་ནས་

དང་། ཚོར་བས་ནི་རྣམ་སྨིན་གྱི་ལོངས་སྤྱོད་ལ་ཉེ་བར་སྦྱོར་བའི་སྒོ་ནས་
དང་། སྲེད་པས་ནི་ཡང་སྲིད་ཀྱི་ལུས་ཀུན་སྡུད་པའི་སྒོ་ནས་དང་། ལེན་པས་
ནི་ཡང་སྲིད་ཀྱི་ལས་ལ་སྦྱོར་བའི་སྒོ་ནས་དང་། སྲིད་པས་ནི་ཡང་སྲིད་ལ་
མངོན་དུ་ཕྱོགས་པའི་སྒོ་ནས་དང་། སྐྱེ་བས་ནི་དོག་པའི་སྡུག་བསྔལ་སོགས་
ལ་སྦྱོར་བའི་སྒོ་ནས་དང་། རྒ་ཤིས་ནི་ན་ཚོད་གཞན་དུ་འགྱུར་བ་དང་། སྲོག་
གིས་དབང་པོ་འགགས་པའི་སྡུག་བསྔལ་ལ་སྦྱོར་བའི་སྒོ་ནས་འགྲོ་བ་རྣམས་
ཉོན་མོངས་པ་ལ་འདྲེན་པར་བྱེད་པའི་ཕྱིར། ཡན་ལག་བཅུ་གཉིས་པོ་ཐམས་
ཅད་ཀུན་ནས་ཉོན་མོངས་པའི་རྟེན་འབྲེལ་ཞེས་བྱའོ། །
གཉིས་པ་རྣམ་བྱང་གི་རྟེན་འབྲེལ་ནི། སྤྱིར་རྣམ་བྱང་གི་ཆོས་སྔ་མ་
སྔ་མ་ལས་ཕྱི་མ་ཕྱི་མ་འབྱུང་བ་སྟེ། ལམ་བདེན་ལ་བརྟེན་ནས་འགོག་བདེན་
འབྱུང་བ་ལྟ་བུ་ཐམས་ཅད་རྣམ་བྱང་གི་རྟེན་འབྲེལ་ཡིན་མོད། འདིར་ཀུན་
ནས་ཉོན་མོངས་པའི་རྟེན་འབྲེལ་འགག་པའི་རིམ་པ་ལ་རྣམ་བྱང་གི་རྟེན་
འབྲེལ་དུ་འཇོག་པའི་ཚུལ་ནི། དབུ་མ་རྩ་བ་ལས། མ་རིག་འགག་པར་གྱུར་
པ་ན། །འདུ་བྱེད་རྣམས་ཀྱང་འབྱུང་མི་འགྱུར། །མ་རིག་འགག་པར་འགྱུར་བ་
ནི། །ཤེས་པས་དེ་ཉིད་བསྒོམ་པས་སོ། །ཞེས་པས། མ་རིག་པ་འགགས་པས་འདུ་
བྱེད་མི་འབྱུང་བ་དང་། མ་རིག་པ་འགག་པའི་རྒྱུ་ངོས་བཟུང་ནས། དེ་དང་དེ་
ནི་འགག་གྱུར་པས། །དེ་དང་དེ་ནི་མངོན་མི་འབྱུང་། །སྡུག་བསྔལ་ཕུང་པོ་
འབའ་ཞིག་པ། །དེ་ནི་དེ་ལྟར་ཡང་དག་འགག །ཅེས་འདུ་བྱེད་འགག་པས་

ཡན་ལག་ཕྱི་མ་རྣམས་ཀྱང་རིམ་པས་འགག་པའི་ཚུལ་གསུངས་ཤིང་། མ་རིག་
པ་འགག་པའི་རྒྱུ་དེ་ཁོ་ན་ཉིད་ཀྱི་དོན་བསྒོམ་པ་ནི། གང་ཟག་གི་བདག་མེད་
པའི་ལྟ་བ་བསྒོམ་པ་ཡིན་ལ། དེ་རྟོགས་པ་ལ་ཉན་རང་གིས་ཀྱང་ཉེར་ལེན་གྱི་
ཕུང་པོ་བདེན་མེད་དུ་རྟོགས་དགོས་པར་གསུངས་སོ། །དེ་ལྟར་ཚོགས་སྦྱོར་
ན་བསྒོམས་པས་མཐོང་ལམ་དུ་གང་ཟག་གི་བདག་མེད་མངོན་གསུམ་དུ་
མཐོང་བའི་ཚེ། མཐོང་སྤང་དུ་གྱུར་པའི་མ་རིག་པ་འགགས་པ་ན། སྒོམ་སྤང་
དུ་གྱུར་པའི་མ་རིག་པ་ཡོད་ཀྱང་དེས་འཕེན་བྱེད་ཀྱི་ལས་སློང་བར་མི་ནུས་
ཤིང་། སྔར་སོ་སྐྱེའི་རྟེན་ལ་བསགས་པའི་འཕེན་བྱེད་ཀྱི་ལས་ལ། འགྲུབ་བྱེད་
ཀྱིས་གསོས་བཏབ་པས་སྐྱེ་བ་ལེན་པ་ནི་ཉན་ཐོས་ལ་ཡོད་དེ། སྲིད་པ་ལན་
བདུན་པ་བཞིན་ནོ། །དེ་ལྟར་ན་སྒོམ་སྤང་གི་མ་རིག་པས་བསྐྱེད་པའི་ཡན་
ལག་ཕྱི་མ་འབྱུང་བ་ཡོད་ཀྱང་། སྒོམ་ལམ་ཐ་མས་དེ་ཉིད་ཀྱང་སྤངས་པ་ན་
མི་འབྱུང་བའོ། །བྱང་ཆུབ་སེམས་དཔའི་མཐོང་ལམ་སྐྱེ་བའི་ཚེ། ཉན་རང་
གི་མཐོང་སྒོམ་གཉིས་ཀའི་སྤང་བྱའི་རིགས་ཐམས་ཅད་ཀྱང་གཅིག་ཆར་དུ་
སྤངས་ཟིན་པས་དེ་ནས་བཟུང་སྟེ་ལས་ཉོན་གྱི་སྐྱེ་འཆི་མེད་པར་གསུངས་
སོ། །འོན་ཀྱང་ཉན་རང་དགྲ་བཅོམ་དང་། བྱང་སེམས་འཕགས་པ་ལ་ཟག་
བཅས་ཀྱི་ཡན་ལག་བཅུ་གཉིས་མེད་ཀྱང་། མ་རིག་བག་ཆགས་ཀྱི་ས་དང་
ཟག་མེད་ཀྱི་ལས་ལས་བྱུང་བའི་ཡན་ལག་བཅུ་གཉིས་དང་ཆ་འདྲ་བ་ཡོད་པ་
ནི། སངས་རྒྱས་མ་ཐོབ་པར་འགག་པར་མི་འགྱུར་ཏེ། མ་རིག་བག་ཆགས་གྱི་

ས་མ་སྤངས་པའི་ཕྱིར། དེ་ཉིད་རྒྱུན་མཐའི་རྡོ་རྗེ་ལྟ་བུའི་ཏིང་ངེ་འཛིན་གྱིས་
སྒྲིབ་གཉིས་བག་ཆགས་དང་བཅས་པ་བཅོམ་པའི་ཚེ་འགགས་ཏེ་མངོན་པར་
རྫོགས་པར་འཚང་རྒྱ་བར་འགྱུར་བར་གསུངས་སོ། །
སངས་རྒྱས་གསུང་གི་ཡང་ཟབ་ཀྱི། །སྙིང་པོ་རྟེན་ཅིང་འབྲེལ་འབྱུང་
གི། །ཚིག་དོན་ཇི་བཞིན་འགྲེལ་པ་ནི། །བདག་བློའི་སྤྱོད་ཡུལ་ག་ལ་ཞིག །འོན་
ཀྱང་རང་ཉིད་འཆི་ཁ་ཡང་། །དགེ་བའི་བག་ཆགས་གསོ་བ་དང་། །དད་ཅན་
འགའ་ལ་ཕན་པའི་བློས། །བྲིས་པར་དོན་དུ་འགྱུར་ཡང་སྲིད། །བསམ་དང་
སྦྱོར་བ་དག་པ་ཡི། །དགེ་བ་གང་དེས་འགྲོ་ཀུན་གྱིས། །སྟོང་དང་རྟེན་འབྱུང་
དབྱེར་མེད་པའི། །ཟབ་མོའི་དོན་ཉིད་རྟོགས་པར་ཤོག །